SPRÁVA KOMISIE EURÓPSKEMU PARLAMENTU A RADE o hodnotení nariadenia (EÚ) č. 236/2012 o predaji nakrátko a určitých aspektoch swapov na úverové zlyhanie /* COM/2013/0885 final */





SPRÁVA KOMISIE EURÓPSKEMU PARLAMENTU A RADE o hodnotení nariadenia (EÚ) č. 236/2012 o predaji nakrátko a určitých aspektoch swapov na úverové zlyhanie (Text s významom pre EHP) 1. Úvod Táto správa Európskemu parlamentu a Rade (ďalej len „správa“) poskytuje hodnotenie nariadenia EÚ) č. 236/2012 o predaji nakrátko a určitých aspektoch swapov na úverové zlyhanie (ďalej len „nariadenie o predaji nakrátko“) Európska komisia je povinná podľa článku 45 nariadenia o predaji nakrátko informovať Európsky parlament a Radu o primeranosti a vplyve istých ustanovení nariadenia o predaji nakrátko. Správa pokrýva body uvedené v článku 45 nariadenia o predaji nakrátko. Táto správa bola pripravená na základe rokovaní s príslušnými orgánmi a s Európskym orgánom pre cenné papiere a trhy (ďalej len „orgán ESMA“). Dňa 22. októbra 2012 Komisia formálne poverila orgán ESMA vypracovaním kvantitatívnej analýzy dostupných údajov o predaji nakrátko a konzultáciou s príslušnými orgánmi a účastníkmi trhu. Na základe tejto práce vydal orgán ESMA 3. júna 2013 svoje odborné poradenstvo týkajúce sa hodnotenia nariadenia o predaji nakrátko (ďalej len „správa orgánu ESMA“).[1] 2. Vhodnosť postupov pri oznamovaní a zverejňovaní informácií 2.1. Oznamovanie a zverejňovanie významných čistých krátkych pozícií v akciách Podľa zistení orgánu ESMA, od 1. novembra 2012 do 28. februára 2013 bolo príslušným orgánom v 18 členských štátoch podaných 12 603 oznámení v súvislosti s 970 rôznymi akciami. 74 % týchto oznámení sa nachádzalo medzi prahovými hodnotami 0,2 % a 0,5 %, zvyšných 26 % sa nachádzalo nad 0,5 % a boli teda zverejnené. Počas tohto obdobia iba niekoľko držiteľov predalo nakrátko veľký počet akcií a 75 % držiteľov predalo nakrátko 7 alebo menej rôznych akcií. Držby krátkych pozícií boli pomerne koncentrované, keďže desať subjektov malo v držbe viac ako 28 % všetkých pozícií nahlásených v danom období (správa orgánu ESMA, body 17 a 19). Orgán ESMA považuje súčasné prahové hodnoty nariadenia o predaji nakrátko tak za vhodné na vytvorenie zmysluplných údajov pre príslušné orgány a trh, ako aj za primerané zaťaženie investorov. Podľa orgánu ESMA súčasné prahové hodnoty na oznamovanie a dodatočné prírastkové úrovne akcií sú primerané a mali by zostať nezmenené (Správa orgánu ESMA, body 31 a 32). Komisia súhlasí s orgánom ESMA, že prahové hodnoty na oznamovanie a zverejňovanie informácií dôležitých čistých pozícií v akciách sa javia vyvážené a vhodné a momentálne nevidí žiadne presvedčivé dôkazy o potrebe zmeny súčasnej metodológie kalkulácie čistých krátkych pozícií v akciách. 2.2. Oznamovanie významných čistých krátkych pozícií v štátnych dlhových nástrojoch a oznamovanie nekrytých pozícií v swapoch na úverové zlyhanie na štátne dlhopisy (ďalej len „CDS na štátne dlhopisy“) Medzi 1. novembrom 2012 a 28. februárom 2013 zaznamenal orgán ESMA nízky počet oznámení (148) príslušným orgánom v súvislosti s 13 štátnymi subjektami v 11 členských štátoch. Celkovo 26 držiteľov ohlásilo 39 krátkych pozícií, u ktorých sa počas daného obdobia zaznamenalo 109 úprav (správa orgánu ESMA, body 50 a 51). Orgán ESMA sa domnieva, že veľmi nízky počet oznámení týkajúcich sa štátnych dlhových nástrojov v porovnaní s počtom oznámení týkajúcich sa akcií, je spôsobený vysokou prahovou hodnotou alebo metódou prispôsobenia používajúcou trvanie využitej pri tomto oznamovaní. Na kalkuláciu čistých krátkych pozícií v štátnych dlhových nástrojoch považuje orgán ESMA nominálnu metódu za vhodnejšiu ako metódu prispôsobenia používajúcu trvanie. V prípade ponechania metódy prispôsobenia používajúcej trvanie by orgán ESMA odporúčal náležitú úpravu počiatočných prahových hodnôt. Orgán ESMA tiež navrhuje prechod zo súčasného štvrťročného hodnotenia na ročné hodnotenie (správa orgánu ESMA, body 52 a 57 – 59). Komisia berie na vedomie relatívne nízke úrovne oznámení o predaji nakrátko štátnych dlhových nástrojov v porovnaní s počtom oznámení o akciách a taktiež výhody a nevýhody metódy prispôsobenia používajúcej trvanie a nominálnej metódy. Avšak vzhľadom na obmedzené časové obdobie od nadobudnutia účinnosti nariadenia o predaji nakrátko a následný nedostatok údajov Komisia momentálne nevidí presvedčivé dôkazy na revízie rámca daného nariadenia v tejto oblasti. 3. Vplyv jednotlivých požiadaviek na oznámenie Podľa orgánu ESMA 224 držiteľov zverejnilo 1090 krátkych pozícií v súvislosti so 427 akciami, pričom väčšina z nich je zo Spojeného kráľovstva, ďalej z Francúzska a Švédska. Spomedzi 3 508 oznámení zverejnených 224 držiteľmi, má 90 % držiteľov bydlisko v Spojenom kráľovstve alebo v Spojených štátoch a desať najväčších držiteľov predstavuje 37,5 % z daných oznámení (správa orgánu ESMA, s. 60 – 62). Príslušné orgány považujú individuálne prahové hodnoty na oznamovanie za vhodné, zo strany účastníkov trhu však dostali rôzne názory. Orgán ESMA tiež poukazuje na to, že účastníci trhu môžu mať tendenciu vyhýbať sa prekročeniu prahových hodnôt na oznamovanie tak, aby zostali pod úrovňou 0,5 % a nemuseli tak zverejniť informácie o predaji nakrátko. (správa orgánu ESMA, body 22 a 29) Čo sa týka všeobecného dopadu nariadenia, orgán ESMA zaznamenal mierny pokles vo volatilite akcií EÚ v porovnaní s akciami Spojených štátov. Likvidita zaznamenala zmiešaný vplyv a určovanie cien sa mierne znížilo v porovnaní s obdobím pred nadobudnutím účinnosti nariadenia Orgán ESMA však upozorňuje, že správa by sa mala interpretovať s náležitou starostlivosťou vzhľadom na krátke časové obdobie, empirické obmedzenia a ťažkosti pri určovaní špecifických účinkov (správa orgánu ESMA, body 10 – 11). Ako sa uvádza v sekcii 2.1, správa orgánu ESMA neodporúča zmeny prahových hodnôt na zverejňovanie informácií. Komisia súhlasí s orgánom ESMA, že nie sú potrebné žiadne zmeny jednotlivých požiadaviek na zverejnenie informácií. 4. Vhodnosť priameho, centralizovaného oznamovania orgánu ESMA Väčšina príslušných orgánov by uprednostnila ponechanie súčasného postupu pred zavedením mechanizmu centralizovaného oznamovania (správa orgánu ESMA, bod 64). Argumentujú tým, že celoeurópsky mechanizmus centralizovaného oznamovania by mohol sťažiť a zhoršiť vnútroštátne monitorovanie a presadzovanie. Naopak, menšia časť príslušných orgánov a niektorí účastníci trhu podporujú a oceňujú výhody mechanizmu centralizovaného oznamovania (správa orgánu ESMA, body 62 a 64). Orgán ESMA neodporúča zmeny v nariadení o predaji nakrátko a vykonávacích textoch v súvislosti s mechanizmom oznamovania (správa orgánu ESMA, bod 66). Na základe vyššie spomenutého sa Komisia domnieva, že súčasný systém oznamovania na vnútroštátnej úrovni funguje dobre a priame centralizované oznamovanie v tomto štádiu neponúka výrazné výhody. 5. Obmedzenia a požiadavky nekrytého predaja nakrátko pokiaľ ide o akcie, štátne dlhové nástroje a CDS na štátne dlhopisy 5.1. Obmedzenia nekrytého predaja akcií a štátnych dlhových nástrojov Orgán ESMA zhodnotil fungovanie obmedzení nekrytého predaja nakrátko posudzovaním vplyvu na požičiavanie cenných papierov a počtu zlyhaní pri vyrovnaní. Orgán ESMA oznámil, že sa aktivita na trhu s pôžičkami cenných papierov po nadobudnutí účinnosti nariadenia o predaji nakrátko znížila, hoci od januára 2013 došlo k jej zotaveniu. Napriek tomu orgán ESMA upozorňuje, že neexistujú regulačné údaje o požičiavaní cenných papierov, z čoho vyplýva, že táto analýza nemusí byť dostatočne komplexná. Očakáva sa, že obmedzenia znížia zlyhania pri vyrovnaní. Orgán ESMA oznámil, že po nadobudnutí účinnosti nariadenia majú zlyhania pri vyrovnaní klesajúcu tendenciu, čoho dôkazom je menší počet zlyhaní pri vyrovnaní európskych akcií podľa objemu a hodnoty, čím sa priemerné zlyhania pri vyrovnaní znížili o 0,5 až 1 percentuálny bod (správa orgánu ESMA, bod 77). Orgán ESMA dospel k záveru, že po aplikácii nariadení o predaji nakrátko nastalo zvýšenie disciplíny pri vyrovnávaní (správa orgánu ESMA, s. 21-23. Pozri tiež časť 5.3). Na základe spomenutého empirického dôkazu ESMA usudzuje, že podstatné zmeny by momentálne v tejto oblasti neboli opodstatnené. Napriek tomu orgán ESMA navrhuje zmeny v článkoch 12 a 13 nariadenia o predaji nakrátko, aby umožnil predajcom uskutočňujúcim predaj nakrátko získať potvrdenia potrebné na uskutočnenie predaja nakrátko od strán v rámci toho istého právnického subjektu za predpokladu, že sa tieto strany dohodnú na nevyhnutných podmienkach a spresnení vykonávacieho nariadenia Komisie (EÚ) č. 827/2012 (správa orgánu ESMA, body 83 – 85). Komisia súhlasí so záverom orgánu ESMA, že v tomto štádiu nie sú potrebné žiadne významné revízie v rámci nariadenia o predaji nakrátko. 5.2. Obmedzenia a požiadavky týkajúce sa nekrytých transakcií CDS na štátne dlhopisy Meraním účinku zákazu nekrytých CDS na štátne dlhopisy na podmienky požičiavania štátov prostredníctvom rozpätia CDS na štátne dlhopisy a výnosov vládnych dlhopisov, zistil orgán ESMA mierny pokles CDS na štátne dlhopisy členských štátov po zavedení zákazu nekrytých transakcií CDS na štátne dlhopisy. Účinok zákazu vyústil do zníženia približne 26 bázických bodov v rozpätí CDS (správa orgánu ESMA, bod 100). Orgán ESMA usúdil, že uplatnenie nariadenia o predaji nakrátko vo všeobecnosti závažne neovplyvnilo aktivitu na trhu CDS na štátne dlhopisy, s výnimkou indexov CDS na štátne dlhopisy, ktoré zaznamenali hlboký prepad. Orgán ESMA poukázal na to, že sa neobjavili žiadne nepriaznivé účinky na trhy so štátnymi cennými papiermi v EÚ. Napriek tomu sa znížila aktivita CDS na štátne dlhopisy v niektorých členských štátoch a indexov CDS na štátne dlhopisy (správa orgánu ESMA, bod 112). V tomto štádiu však ESMA nevidí pádne dôkazy, ktoré by si vyžadovali zásadné zmeny v ustanoveniach nariadenia o predaji nakrátko týkajúcich sa CDS na štátne dlhopisy a dodáva, že na vyvodenie definitívnych záverov môže byť ešte príliš skoro (správa orgánu ESMA, bod 112). Komisia sa domnieva, že s účinkom nariadenia o predaji nakrátko je zatiaľ primálo skúseností na to, aby sa dali vyvodiť takéto závery. Na základe uvedeného považuje Komisia obmedzenia a požiadavky týkajúce sa transakcií nekrytých CDS na štátne dlhopisy za primerané. 5.3. Disciplína pri vyrovnávaní zahŕňajúca postupy krycích nákupov Od uplatnenia nariadenia o predaji nakrátko informovali účastníci trhu o všeobecnom zlepšení disciplíny pri vyrovnávaní pri obchodovaní s akciami. Celkovo od uplatnenia nariadenia o predaji nakrátko vzrástol počet krycích nákupov a pokusov o krycie nákupy o 35 %. Tento nárast by však vo veľkej miere mohol byť pripísaný jednému konkrétnemu členskému štátu. Orgán ESMA sa domnieva, že požiadavkami na disciplínu pri vyrovnávaní, najmä postupmi krycích nákupov, by sa mohol zaoberať jeden horizontálny právny predpis (správa orgánu ESMA, body 88 – 91). Orgán ESMA sa predovšetkým domnieva, že budúce nariadenie týkajúce sa centrálneho depozitára cenných papierov (ďalej len „CDCP“)[2] poskytne účinnejší nástroj na stanovenie podrobnejšieho režimu a zaistenie rovnakých podmienok na aplikáciu postupov krycích nákupov a priestupkových konaní pri vyrovnávaní. Komisia sa domnieva, že požiadavkami na disciplínu pri vyrovnávaní, najmä pri postupoch krycích nákupov, by sa mohlo zaoberať budúce nariadenie týkajúce sa CDCP za predpokladu, že sa dosiahne komplexnejší horizontálny postup. 5.4. Ďalšie aspekty týkajúce sa fungovania obmedzení Na základe spätnej väzby od účastníkov trhu a príslušných orgánov týkajúcej sa zlepšení vo výkone pri vyrovnávaní sa orgán ESMA domnieva, že zavedenie obmedzení na nekrytý predaj nakrátko malo výrazný vplyv na zníženie výskytu zlyhania pri vyrovnaní transakcií s akciami. Čo sa týka vplyvu „pravidla lokalizácie“, orgán ESMA vykonal analýzu údajov o požičiavaní cenných papierov v roku 2012 a v prvej časti roku 2013, ktorá ukázala, že aktivita na trhu s pôžičkami cenných papierov sa od nadobudnutia účinnosti nariadenia o predaji nakrátko znížila, hoci od januára 2013 prišlo k jej zotaveniu. Celkovo sa orgán ESMA domnieva, že podstatné zmeny by momentálne v tejto oblasti neboli opodstatnené. Napriek tomu orgán ESMA navrhuje menšie zmeny v podrobnostiach v článkoch 12 a 13 nariadenia o predaji nakrátko (napríklad povolenie zapožičania interných útvarov namiesto tretích strán pre poskytovanie lokalizácie) a prehodnotenie otázky likvidných akcií na účely lokačného dojednania v neskoršej fáze (správa orgánu ESMA, bod 83). Komisia súhlasí so záverom orgánu ESMA, že fungovanie obmedzení a požiadaviek súvisiacich s transparentnosťou čistých krátkych pozícií a nekrytého predaja nakrátko nenaznačuje momentálne v tejto oblasti žiadne závažné nedostatky alebo chybné fungovanie nariadenia o predaji nakrátko. 6. Fungovanie výnimky pre činnosti týkajúce sa tvorby trhu podľa nariadenia o predaji nakrátko Uplatňovanie výnimky pre činnosti týkajúce sa tvorby trhu podľa nariadenia o predaji nakrátko je prepojené s činnosťou povinností obsiahnutých v kapitole II a III nariadenia o predaji nakrátko a teda s hodnotením obsiahnutým v tejto správe. Usmernenia orgánu ESMA o činnostiach týkajúcich sa tvorby trhu sa uplatňujú od apríla 2013. Orgán ESMA uvádza, že väčšina príslušných orgánov si myslí, že by výnimka umožnila zabezpečenie likvidity bez možnosti obchádzania, hoci niektorí sa domnievajú, že by to mohlo viesť k zníženiu zabezpečenia likvidity. Účastníci trhu vyjadrili obavy, že obmedzený rozsah výnimky obmedzuje ich schopnosť ponúknuť tvorbu mimoburzového trhu v nástrojoch ako sú úrokové swapy a nekótované deriváty (správa orgánu ESMA, body 140 – 144). Príslušné orgány zväčša považujú oznámenie úmyslu použiť výnimku za vhodný postup, hoci niektoré z nich vyjadrili znepokojenie nad veľkou pracovnou záťažou. Účastníci trhu považujú požiadavku na oznámenie nástroja na základe nástroja za ťažkopádne a nerealizovateľné. Takisto sa vyjadrili objavy o rizikách nerovných podmienok vyplývajúcich z toho, že rôzne orgány spracovávajú oznámenia o výnimkách rôznou rýchlosťou (správa orgánu ESMA, body 145 – 146). Orgán ESMA navrhuje zmenu v nariadení o predaji nakrátko a prehodnotenie rozsahu výnimky pre činnosti týkajúce sa tvorby trhu, ako aj určité zmeny v technických normách alebo delegovaných aktoch (správa orgánu ESMA, bod 149). Orgán ESMA predovšetkým odporúča prehodnotiť rozsah a podmienky pre výnimky rešpektujúc hlavný účel a podstatu nariadenia o predaji nakrátko (správa orgánu ESMA, body152 – 156). Komisia sa však domnieva, že obavy vyjadrené v správe orgánu ESMA o rozsahu a podmienkach pre činnosti týkajúce sa tvorby trhu môžu byť zmysluplne posúdené až po uplynutí primeraného časového obdobia od nadobudnutia účinnosti nariadenia o predaji nakrátko, aby bol návrh na revíziu podložený dostatočnou skúsenosťou s uplatňovaním nariadenia o predaji nakrátko. Navyše podľa tabuľky súladu usmernení orgánu ESMA uverejnenej 19. júna 2013 o výnimkách pre činnosti týkajúce sa tvorby trhu a operácií na primárnych trhoch podľa nariadenia o predaji nakrátko (ESMA/2013/765), vysvetlili príslušné orgány piatich členských štátov nesúlad s aspektami usmernení odkazujúc sa na svoje rozdielne názory na rôzne otázky, ako napríklad rozsah obsiahnutých nástrojov, či podmienky na udelenie výnimky pri činnostiach týkajúcich sa tvorby trhu. [3] Komisia upozorňuje, že nesúlad niektorých príslušných orgánov s usmerneniami orgánu ESMA vytvorí situáciu, v ktorej je nariadenie o predaji nakrátko uplatňované rozdielnym spôsobom, čo vytvára v rámci Únie nerovnaké podmienky. Okrem toho rôzne kritériá použité na prehodnotenie skôr udelených výnimiek pre činnosti týkajúce sa tvorby trhu môžu tiež viesť k rozdielnemu uplatňovaniu danej výnimky. Takéto rozdiely môžu následne viesť k narušeniu hospodárskej súťaže a znížiť účinnosť rámca nariadenia o predaji nakrátko. Komisia sa domnieva, že jednotné uplatňovanie rámca nariadenia o predaji nakrátko a najmä výnimky pre činnosti týkajúce sa tvorby trhu vo všetkých členských štátoch je kľúčové na zabezpečenie rovnakých podmienok a konzistentnosti trhových postupov v celej Únií. Vytváranie nerovnakých podmienok v Únií by mohlo ohroziť hlavný cieľ nariadenia, t. j. zabezpečenie riadneho fungovania vnútorného trhu pre finančné služby a vysokej úrovne ochrany spotrebiteľov a investorov. Na základe týchto skutočností nevidí Komisia momentálne v tejto oblasti žiadne presvedčivé dôkazy na revízie rámca nariadenia o predaji nakrátko. Ak Komisia uváži, že nariadenie o predaji nakrátko a najmä výnimka pre činnosti týkajúce sa tvorby trhu sa uplatňuje spôsobom, ktorý porušuje nariadenie o predaji nakrátko, prijme náležité nadväzujúce opatrenia. 7. Intervenčné právomoci podľa nariadenia o predaji nakrátko Podľa článku 23 nariadenia o predaji nakrátko majú príslušné orgány právo prijať určité výnimočné opatrenia v prípade významného poklesu ceny finančného nástroja. Túto právomoc dočasne obmedziť predaj nakrátko alebo inak obmedziť transakcie s finančným nástrojom zatiaľ využili iba dva členské štáty (Taliansko a Portugalsko). Podľa spätnej väzby niekoľkých účastníkov trhu spôsobili zákazy medzi účastníkmi zmätok a neistotu a mali okamžitý vplyv na likviditu a cenovú efektívnosť. Okrem toho spôsobilo toto opatrenie účastníkom trhu náklady na získanie informácií v dôsledku rozdielov v obsahu, v načasovaní správ počas obchodného dňa v daných krajinách a nejasností v rozsahu pôsobnosti nástrojov (správa orgánu ESMA, bod 190). Do pozornosti Komisie sa tiež dostala informácia o prípadoch, kedy príslušný orgán uložil dočasný zákaz predaja nakrátko niektorých akcií v súvislosti s „významným poklesom ceny“, príslušné orgány v iných členských štátoch neuvalili podobné zákazy na rovnaké akcie, s ktorými sa obchodovalo alebo prijali rozdielne opatrenia. To malo za následok, že v niektorých členských štátoch sa zákaz zaviedol, kým v iných členských štátoch nie. V niektorých ďalších prípadoch dokonca rôzne príslušné orgány v rámci jedného členského štátu postupovali rozdielne pri rozhodovaní o uložení zákazu predaja nakrátko uplatneného členským štátom. Na zabezpečenie funkčnosti, menšej komplexnosti a menšej nákladnosti opatrení článku 23 navrhuje orgán ESMA, aby mali príslušné orgány na najvýznamnejšom trhu z hľadiska likvidity konkrétneho nástroja dovolené posúdiť, či a kedy je potrebné zaviesť dočasné opatrenie zákazu predaja nakrátko alebo obmedziť obchodovanie s konkrétnym nástrojom bez toho, aby museli zavádzať mechanizmus založený na prahových hodnotách pre významné poklesy cien (správa orgánu ESMA, bod 209). Komisia zastáva názor, že nariadenie o predaji nakrátko poskytuje príslušným orgánom efektívny a kompletný rámec pravidiel pre uplatňovanie zákazu predaja nakrátko konzistentným a účinným spôsobom. Príslušné orgány by teda mali zaistiť konzistentný prístup a efektívne uplatňovanie, ktoré vylúči prípadné nekonzistentné uplatnenie zákazu predaja nakrátko, čo prispeje k dosiahnutiu cieľov stanovených v nariadení o predaji nakrátko. Z toho dôvodu musia príslušné organy zaistiť, aby sa postup stanovený v článku 26 ods. 4 nariadenia o predaji nakrátko plne dodržiaval, čo umožní orgánu ESMA informovať ostatné relevantné príslušné orgány o zákaze prijatom v súlade s článkom 23 nariadenia o predaji nakrátko. Dodržiavanie tohto postupu by malo príslušným orgánom umožniť zhodnotenie toho, či sú opatrenia prijaté inými príslušnými orgánmi navzájom konzistentné. Pokiaľ ide o vhodnosť prahových hodnôt stanovených v článku 23 nariadenia o predaji nakrátko a v článku 23 delegovaného nariadenia Komisie (EÚ) č. 918/2012, orgán ESMA sa domnieva, že by sa nemali zachovať všetky súčasné prahové hodnoty stanovené na identifikáciu významných poklesov cien pre všetky kategórie nástrojov a že by sa mali niektoré prahové hodnoty zmeniť alebo zrušiť (správa orgánu ESMA, body 210 – 211). Prahové hodnoty pre podnikové a štátne dlhopisy by sa mali podľa orgánu ESMA prehodnotiť alebo zrušiť a pre kótované podniky kolektívneho investovania do prevoditeľných cenných papierov (ďalej len „PKIPCP“) (okrem ETF) alebo pre komoditné deriváty nie sú potrebné žiadne prahové hodnoty (správa orgánu ESMA, bod 211). Na základe obmedzenej skúsenosti s uplatňovaním týchto prahových hodnôt nepovažuje Komisia za potrebné ich prehodnocovať alebo opätovne posudzovať prahové hodnoty pre významné poklesy ceny pre PKIPCP a komoditné deriváty. V súvislosti s núdzovými opatreniami v prípade nepriaznivých okolností alebo situácií, ktoré predstavujú vážne ohrozenie finančnej stability alebo dôvery trhu podľa článkov 18, 19, 20 a 21 nariadenia o predaji nakrátko, sa orgán ESMA domnieva, že ustanovenia nariadenia o predaji nakrátko sú vo všeobecnosti potrebné a vhodné. Komisia súhlasí. 8. Záver Komisia sa na základe obmedzených údajov, ktoré má zatiaľ k dispozícii, domnieva, že nariadenie o predaji nakrátko má pozitívny vplyv pokiaľ ide o väčšiu transparentnosť predaja nakrátko a zníženia výskytu zlyhaní pri vyrovnaní, a relatívne zmiešaný dopad na hospodársky výsledok. Neexistuje žiadny presvedčivý dôkaz významného negatívneho dopadu nariadenia o predaji nakrátko na znižovanie likvidity CDS na štátne dlhopisy. Zo správy orgánu ESMA nevyplýva žiadny významne negatívny dopad nariadenia o predaji nakrátko na hospodársky výsledok, ktorý by podľa Komisie vyžadoval v krátkej dobe revíziu nariadenia o predaji nakrátko. Celkovo empirické dôkazy preukázali, že nariadenie o predaji nakrátko malo priaznivý vplyv na volatilitu, zmiešané vplyvy na likviditu a viedlo k miernemu poklesu určovania cien. Ako uvádza samotný orgán ESMA, k záverom v tejto správe by sa malo pristupovať obozretne, vzhľadom na krátke časové obdobie, ktoré uplynulo od nadobudnutia účinnosti nariadenia o predaji nakrátko a z toho vyplývajúci nedostatok údajov. Príslušné orgány a účastníci trhu si uvedomujú, že toto krátke časové obdobie a obmedzené údaje hodnotenia sťažujú vyvodenie presných záverov o tom, či sa podarilo dosiahnuť ciele nariadenia o predaji nakrátko a došlo k zlepšeniu podmienok fungovania trhu a zaisteniu vysokej úrovne ochrany investorov (správa orgánu ESMA, body 12 – 13). Usmernenia orgánu ESMA pre činnosti týkajúce sa tvorby trhu sa navyše uplatňovali iba od apríla 2013. Hoci orgán ESMA predložil niekoľko odporúčaní pre úpravy nariadenia o predaji nakrátko týkajúce sa najmä pravidla lokalizácie, výnimiek pre činnosti týkajúce sa tvorby trhu a právomocí príslušných orgánov uložiť krátkodobé zákazy, orgán ESMA odporúča Komisii preskúmať hodnotenie nariadenia o predaji nakrátko a jeho vykonávacie texty v neskoršom termíne, kedy bude mať k dispozícií viac údajov a skúseností. Orgán ESMA tiež upozornil Komisiu na výdavkové vplyvy, ktorých zmeny v legislatívnom rámci by tak skoro po uplatnení mohli mať vplyv na investorov a príslušné orgány. Napokon, celková kvantitatívna analýza vplyvu nariadenia o predaji nakrátko uvedená v správe orgánu ESMA podlieha určitým kvalifikáciám, ktoré majú podstatný vplyv na spôsob, akým sa vplyv nariadenia o predaji nakrátko interpretuje. Najmä metódy, ktoré použil orgán ESMA vo svojom technickom hodnotení nariadenia o predaji nakrátko podliehajú riziku modelu a empirickým obmedzeniam.[4] Podľa orgánu ESMA existuje riziko, že analýza zachytí určité vonkajšie faktory, ktoré by mohli skresliť jej zistenia. Komisia teda zastáva názor, že na základe dostupných dôkazov je príliš skoro na vyvodenie spoľahlivých záverov týkajúcich sa fungovania nariadenia o predaji nakrátko, podľa ktorých by v tomto štádiu bola potrebná revízia tohto právneho predpisu.[5] Komisia teda bude pokračovať v monitorovaní uplatňovania nariadenia o predaji nakrátko. V záujme zaistenia hladkého fungovania právneho rámca predaja nakrátko sa Komisia domnieva, že nové zhodnotenie vhodnosti a dopadu nariadenia o predaji nakrátko, podobné v rozsahu tomu, ktoré je uvedené v článku 45 nariadenia o predaji nakrátko, by sa mohlo vykonať na základe väčšieho množstva empirických údajov a dôkazov a hneď ako príslušné orgány nazbierajú dostatočné regulačné skúsenosti s aplikáciou nariadenia o predaji nakrátko. Takéto hodnotenie by sa mohlo vykonať v roku 2016, t. j. tri roky po nadobudnutí účinnosti nariadenia o predaji nakrátko. Takáto analýza vplyvu a dosah nariadenia o predaji nakrátko by mala byť založená na podkladoch orgánu ESMA, na analýze dostupných údajov a na spätnej väzbe príslušných orgánov a účastníkov trhu. [1] Záverečná správa. Odborné poradenstvo orgánu ESMA o hodnotení nariadenia (EÚ) č. 236/2012 o predaji nakrátko a určitých aspektoch swapov na úverové zlyhanie. ESMA/2013/614. [2] Návrh nariadenia [COM(2012) 73 v konečnom znení] o zlepšení zúčtovania cenných papierov v Európskej únii a o centrálnych depozitároch cenných papierov, ktorým sa mení a dopĺňa smernica 98/26/ES zo 7. marca 2012, predložený Komisiou v súčasnosti posudzuje Európsky parlament a Rada. [3] Orgán ESMA uverejnil 19. júna 2013 tabuľku súladu s usmerneniami orgánu ESMA pre činnosti týkajúce sa tvorby trhu (ESMA/2013/765). [4] Táto kvalifikácia sa tiež zdôrazňovala v správe orgánu ESMA, strana 8. [5] V tejto súvislosti treba poukázať na prebiehajúce konanie Súdneho dvora Európskej únie vo veci C-270/12, v ktorom sa Spojené kráľovstvo dožadovalo zrušenia článku 28 nariadenia o predaji nakrátko.